เปลี่ยนแค่ชื่อแฉทุกวัน ทันเกมหุ้น
 เล่นเอาตกใจกันยกใหญ่ในทีแรก แต่ในที่สุดก็ “ต้นร้ายปลายดี” ไม่มีอะไรในกอไผ่ สำหรับกรณีของยักษ์อสังหาริมทรัพย์หมายเลขหนึ่ง
23 ก.พ. 2559

เล่นเอาตกใจกันยกใหญ่ในทีแรก แต่ในที่สุดก็ “ต้นร้ายปลายดี” ไม่มีอะไรในกอไผ่ สำหรับกรณีของยักษ์อสังหาริมทรัพย์หมายเลขหนึ่ง
ข่าวดังกระหึ่มหลังปิดตลาดวันศุกร์ เมื่อบริษัท พฤกษษา เรียลเอสเตท จำกัด (มหาชน) หรือ PS ภายใต้การนำของนายทองมา วิจิตรพงศ์พันธุ์  มีมติให้ขอถอนหุ้นออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย ทั้งที่บริษัทเพิ่งประกาศศักดาคว้าแชมป์ทั้งรายได้และกำไรมาหมาดๆ ในธุรกิจพัฒนาอสังหาริมทรัพย์
ตอนแรกมีคำถามตามมาว่า เศรษฐีรวยหุ้นจากบริษัทโนเมน จนเป็นหนึ่งใน 20 คนรวยของไทยจากตลาดหุ้น จะถึงคราวตัดช่องน้อยแต่พอตัวหรืออย่างไร..เอาเข้าจริงกลับไม่ใช่เพราะกรณีนี้ เดินตามรอย IVL ของ อาลก โลเฮีย และ  CGH ของเสี่ยไมค์ สราวุธ เตชะอุบล ที่ทำไปก่อนล่วงหน้าแล้วนั่นเอง
 แผนการถอดบริษัทลูก แล้วเอาบริษัทแม่ที่เป็นโฮลดิ้งเข้าแทน ทำให้เข้าใจได้ง่ายยิ่งขึ้น เพราะแผนการในการปรับโครงสร้างดังกล่าวของ บริษัท พฤกษา เรียลเอสเตท จำกัด (มหาชน) จะเปลี่ยนโฉมใหม่ของโครงการจัดตั้งเป็นโฮลดิ้งเท่านั้น เพื่อให้บริษัทใหญ่กว่าเดิมก็เท่านั้น พร้อมกับบริษัทจะมีบทบาทโลดแล่นในตลาดหุ้นมากยิ่งขึ้น
ใช้ชื่อภายใต้ “บริษัท พฤกษา โฮลดิ้งจำกัด (มหาชน)” ซึ่งก็ยังเป็นบริษัทมหาชนอยู่เหมือนเดิม
ส่วนธุรกิจจะมีการเปลี่ยนแปลง เพราะคำว่าโฮลดิ้ง จะอยู่ภายใต้หลักการทำคำเสนอซื้อหลักทรัพย์ทั้งหมดของพฤกษา เรียลเอสเตท โดยจะมีการแลกเปลี่ยนกับหลักทรัพย์ประเภทเดียวกันของบริษัทโฮลดิ้ง
ขณะที่อัตราการแลกหลักทรัพย์เท่ากับ 1 ต่อ 1 ซึ่งในที่นี้จะเท่ากับ 1 หุ้นสามัญของบริษัทต่อ 1 หุ้นสามัญของบริษัทโฮลดิ้ง ซึ่งนักลงทุนเดิมก็ไม่ต้องวิตกกังวล ..โล่งอกไปเสียที
หลังการทำคำเสนอซื้อหลักทรัพย์เสร็จสิ้นหุ้นสามัญของบริษัทโฮลดิ้งจะเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย แทนหุ้นสามัญของพฤกษา เรียลเอสเตท ซึ่งจะถูกเพิกถอนออกจากการเป็นหลักทรัพย์จดทะเบียนในตลาดหลักทรัพย์ฯในเวลาเดียวกัน
ส่วนรายละเอียด นอกเหนือจากการออกและเสนอขายหุ้นสามัญของบริษัทโฮลดิ้งเพื่อแลกเปลี่ยนกับหุ้นสามัญของพฤกษา เรียลเอสเตท แล้วบริษัทโฮลดิ้งจะออกและเสนอขายใบสำคัญแสดงสิทธิที่จะซื้อหุ้นสามัญของบริษัทโฮลดิ้ง ให้แก่กรรมการและผู้บริหารของบริษัทโฮลดิ้ง จำนวน 10 ราย ใน บริษัทและบริษัทย่อยของพฤกษา เรียลเอสเตท เพื่อทดแทนใบสำคัญแสดงสิทธิที่จะซื้อหุ้นสามัญของพฤกษา เรียลเอสเตท ที่จะถูกยกเลิกตามมติของที่ประชุมคณะกรรมการของ พฤกษา เรียลเอสเตท เมื่อวันที่ 19 ก.พ. 59
นี้ก็ไม่มีอะไร เพราะเป็นการชดเชยให้ในกรณีที่วอร์แรนต์ของบริษัท PS เดิมถูกยกเลิกไป ทำให้ไม่ได้รับหุ้น ESOP ล่วงหน้า จากการที่ถอนตัวออกจากตลาด พอสมน้ำสมเนื้อเท่านั้นเอง
 สำหรับโครงการที่เกี่ยวของ ได้แก่ โครงการ Employee Stock Ownership Plan (“ESOP”) ครั้งที่ 5 (PS-WE) โครงการ ESOP ครั้งที่ 6 A (PS-WF) และ โครงการ ESOP ครั้งที่ 7 B (PS-WG) ตามที่ได้รับอนุมัติจากที่ประชุมสามัญผู้ถือหุ้นประจำปี 2556, 2557 และปี 2558 ของพฤกษา เรียลเอสเตท ตามลำดับ
เหตุผลที่เอามาอ้าง ก็ไม่ธรรมดา จะเป็นสูตรสำเร็จง่ายๆ ว่า บริษัทมีการดำเนินนโยบายในหลายๆ ด้านตามแผนกลยุทธ์ของบริษัทเพื่อให้บรรลุวัตถุประสงค์ในการสร้างธุรกิจที่ยั่งยืนและมีการเติบโตอย่างต่อเนื่อง โดยใน 5 ปีข้างหน้าบริษัทจะมุ่งเน้น 3 กลยุทธ์หลัก คือ
1) คงความเป็นผู้นำในตลาดอสังหาริมทรัพย์เพื่ออยู่อาศัยสำหรับผู้มีรายได้ระดับต่ำถึงปานกลาง (Value)
2) เพิ่มส่วนแบ่งการตลาดของบริษัทในตลาดที่อยู่อาศัยระดับบน (Premium)
3) หาโอกาสในการดำเนินธุรกิจใหม่ๆ โดยมุ่งเน้นธุรกิจที่มีความสามารถในการสร้างรายได้อย่างต่อเนื่อง (Recurring Income) ที่มั่นคงและยั่งยืน
ข้อสุดท้ายนี้สำคัญที่สุด แสดงว่ามีที่ปรึกษาการเงินดี เนื่องจากการแสวงหาธุรกิจใหม่ ทดแทนธุรกิจหลักเดิมนั้น เป็นทิศทางที่ต้องเกิดขึ้นอยู่แล้ว ไม่ต้องทำลับๆ ล่อๆ
ในแง่ธุรกิจที่เป็นการสร้างรายได้อย่างต่อเนื่องนี้อาจเป็นธุรกิจที่บริษัทมีความเชี่ยวชาญอย่างธุรกิจอสังหาริมทรัพย์เพื่อขายหรือธุรกิจใหม่ที่อาจไม่มีความเกี่ยวข้องกับธุรกิจอสังหาริมทรัพย์
งานนี้จะออกมาหมู่หรือจ่า ก็ดูกันที่อนาคต..เพราะหุ้นลูกของเดิมนั้น เน้นเป็นหุ้นปันผลมากกว่าหุ้นราคาหวือหวา..แต่ถ้าแม่จะมีนิสัยไม่ตรงกับลูก ….ก็คงช่วยไม่ได้